AQ จ่อเปิดแนวราบ 4 โครงการใหม่ใน 2H58 เผยมองหาที่ดินทำคอนโดฯ แนวรถไฟฟ้าเพิ่ม
AQ มองแนวโน้มตลาดอสังหาฯ ช่วงครึ่งปีหลังดีกว่าครึ่งปีแรก เผยมีแผนเปิดแนวราบ 4 โครงการใหม่ในครึ่งปีหลัง มูลค่าราว 2.8 พันลบ. พร้อมกำลังมองหาที่ดินทำคอนโดฯ แนวรถไฟฟ้าเพิ่ม
19 ส.ค. 2558

นายยงยุทธ ชัยพรหมประสิทธิ์ ประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่า  บริษัทเตรียมเปิดตัวโครงการใหม่อีก 4 โครงการ ในช่วงครึ่งหลังปีนี้ โดยมีมูลค่าประมาณ 2,800  ล้านบาท ประกอบด้วย 1.โครงการบ้าน พหลโยธิน-รังสิต ราคาเริ่มต้น 3.9 ล้านบาท 2.โครงการบ้าน ชลบุรี – บายพาส 3. โครงการบ้าน สวนหลวง ร.9 และ 4.ทาวน์โฮม สวนสยาม ซึ่งคาดว่าจะมียอดขายประมาณ 600 ล้านบาท
พร้อมกันนี้บริษัทได้เพิ่มกลยุทธ์ทางการตลาดที่สามารถเข้าถึงกลุ่มเป้าหมายได้มากขึ้น ทั้งยังลดค่าใช้จ่ายในส่วนของการตลาดอย่างมาก ผ่านช่องทาง Social Media อีกทั้งยังเพิ่มช่องทางให้กับลูกค้าทั้ง   Blue Agent ซึ่งเป็นศูนย์รวม ซื้อ/ขาย/เช่า และยังมีบริษัท AQ Property Management ซึ่งดูแลในส่วนของบริการหลังการขายเข้ามา Support บริษัทมั่นใจว่ากลยุทธ์ดังกล่าวจะประสบความสำเร็จเป็นอย่างดี ซึ่งเมื่อรวมกับแผนการดำเนินธุรกิจที่เน้น การพัฒนาสินค้า ที่สร้างมูลค่าเพิ่มในอนาคตภายใต้ปรัชญา “Blueprinting Your Future” เพื่อสร้างความมั่นคงให้กับธุรกิจและองค์กรในระยะยาว ซึ่งจะส่งผลให้ช่วง 3 ปีข้างหน้านับจากนี้ คาดว่าจะสามารถสร้างอัตรากำไรสุทธิได้มากขึ้น
ส่วนแนวโน้มตลาดอสังหาริมทรัพย์ในช่วงครึ่งปีหลังคาดว่าจะดีกว่าในช่วงครึ่งปีแรก เนื่องจากได้รับปัจจัยหนุนจากการเร่งเบิกจ่ายงบประมาณลงทุนของภาครัฐ เพื่อผลักดันให้ผลิตภัณฑ์มวลรวมภายในประเทศ (GDP) จะขยายตัว 3% โดยแผนธุรกิจครึ่งปีหลัง บริษัทจะต้องเร่งยอดขายให้ได้ตามเป้า โดยครึ่งปีหลังจะเปิดตัวโครงการใหม่ อีก 4โครงการ เนื่องจากสินค้าแนวราบสร้างและโอนได้เร็ว ซึ่งนโยบาย บริษัทคือสร้างบ้านเสร็จก่อนขาย ทำให้ลูกค้าตัดสินใจง่าย ทำให้มียอดขายเติบโตสม่ำเสมอ นอกจากนี้ บริษัทยังหาที่ดินเพื่อพัฒนาเป็นคอนโดมิเนียมบริเวณแนวรถไฟฟ้าเพิ่มเติม และยังมีธุรกิจโรงแรมที่คาดว่าจะเปิดตัวได้ในช่วงไตรมาส 4 ของปีนี้ด้วย
 